ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1414/98

υποβολή: Joan Colom i Naval (PSE) προς την Επιτροπή

(11 Μαΐου 1998)

Θέμα: Γλώσσα της ενημέρωσης για το ευρώ στο Internet

Από μια πρόσβαση στο ισπανικό τμήμα της σελίδας της Επιτροπής στο web σχετικά με το ευρώ και, συγκεκριμένα, στους τίτλους "Πολίτες και καταναλωτές" και "Επιχειρήσεις και χρηματοπιστωτικά", προκύπτει ότι ουσιαστικώς το σύνολο του περιεχομένου - με εξαίρεση την περιγραφή της ενημερωτικής εκστρατείας, τους στόχους και την εσωτερική οργάνωση - παρέχεται μόνο στα αγγλικά, γαλλικά ή γερμανικά, και σε μια περίπτωση στα ολλανδικά.

Δεν νομίζει η Επιτροπή ότι η ενημέρωση αυτή για το ευρώ, ιδίως όσον αφορά τους προαναφερθέντες τίτλους, πρέπει επειγόντως να καταστεί δυνατή τουλάχιστο σε όλες τις γλώσσες της Ευρωπαϊκής Ένωσης; Εάν ναί, ποιό είναι το σχετικό, χρονοδιάγραμμα;

Απάντηση του κ.Oreja εξ ονόματος της Επιτροπής

(15 Ιουλίου 1998)

Όλα τα δημοσιευμένα κείμενα που χρησιμεύουν ως κείμενα αναφοράς υπάρχουν στις ένδεκα γλώσσες.

Τα τεχνικότερα και ειδικότερα κείμενα υπάρχουν οπωσδήποτε στα αγγλικά, πολύ συχνά στα γαλλικά και τα γερμανικά στο βαθμό του δυνατού ή του εφικτού στις άλλες γλώσσες. Αυτό συμβαίνει στην περίπτωση των "euro-papers". Ο κατάλογος των "euro-papers" στις γλώσσες που υπάρχουν αποστέλλεται κατευθείαν στο Αξιότιμο Μέλος του Κοινοβουλίου και τη Γενική Γραμματεία του Κοινοβουλίου.

Είναι προφανές ότι ο καλύτερος τρόπος να προσεγγίζει κανείς το ευρύ κοινό είναι πρώτον να απευθυνθεί σάυτό στη γλώσσα του και δεύτερον να χρησιμοποιήσει στυλ και λεξιλόγιο προσιτό στους πολλούς. Η Επιτροπή γνωρίζει πολύ καλά το στόχο αυτό αλλά η πολυπλοκότητα και η ποσότητα των κειμένων καθιστούν δύσκολη την επίτευξή του εκατό τοις εκατό, εάν ληφθούν υπόψη και οι ανθρώπινοι και οικονομικοί πόροι.

Η Επιτροπή θα προσπαθήσει να μεταφράζονται τα κείμενα σε όλες τις γλώσσες και ιδίως αυτά στα οποία αναφέρεται το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1093/98

υποβολή: Susan Waddington (PSE) προς την Επιτροπή

(7 Απριλίου 1998)

Θέμα: Ενσωμάτωση της ισότητας των ευκαιριών γυναικών και ανδρών στις κοινοτικές πολιτικές και η εσωτερική αγορά για τον ηλεκτρισμό και το φυσικό αέριο

Το Συμβούλιο Υπουργών έχει εγκρίνει την οδηγία για την εσωτερική αγορά για τον ηλεκτρισμό και κοινή θέση σχετικά με το σχέδιο οδηγίας για την εσωτερική αγορά για το φυσικό αέριο. Υπάρχει ανησυχία εν όψει του ότι η εσωτερική αγορά θα έχει αρνητικές επιπτώσεις στην απασχόληση στους ως άνω τομείς.

Όλα τα στοιχεία από τη Στατιστική Υπηρεσία των Ευρωπαϊκών Κοινοτήτων (Eurostat) και την έκθεση της Επιτροπής με θέμα την απασχόληση στην Ευρώπη 1997, από την Έρευνητική Μονάδα για την Ιδιωτικοποίηση στις Υπηρεσίες Κοινής Ωφελείας στο Ηνωμένο Βασίλειο και από την Ευρωπαϊκή Ομοσπονδία Ενώσεων στις Υπηρεσίες Κοινής Ωφελείας δεικνύουν ότι κατά την περίοδο 1990-1996 σημειώθηκε κατά μέσον όρο μείωση στην απασχόληση κατά 3-4% ετησίως στους εν λόγω τομείς. Η ομάδα οικονομετρίας του Καίμπριτζ προβλέπει την απώλεια 250 000 θέσεων εργασίας μεσοπροθέσμως και μακροπροθέσμως. Δεδομένης αυτής της μειώσεως στην απασχόληση, οι γυναίκες πλήττονται περισσότερο. Το ποσοστό των γυναικών που απασχολούνται στον τομέα μειώθηκε από 19,6% το 1993 σε 18,6% το 1995 (Eurostat).

Έχει διερευνήσει η Επιτροπή πώς θα επηρεάσει η εσωτερική αγορά για τον ηλεκτρισμό και το φυσικό αέριο την απασχόληση, συγκεκριμένα την απασχόληση των γυναικών, στους εν λόγω τομείς; Έχει κρίνει τις συνέπειες αυτής της εσωτερικής αγοράς βάσει της ιδικής της πολιτικής που καθορίζεται στο έγγραφο "Ενσωμάτωση της ισότητας των ευκαιριών μεταξύ των γυναικών και των ανδρών στο σύνολο των κοινοτικών πολιτικών και στόχων" (COM(96)67 τελ., 21.2.1996); Πώς σκοπεύει η Επιτροπή να αντιμετωπίσει αυτές τις αρνητικές συνέπειες για τις γυναίκες; Προτίθεται να διεξαγάγει διαβουλεύσεις με τους ενδεδειγμένους κοινωνικούς εταίρους επί του θέματος;

Απάντηση του κ.Papoutsis εξ ονόματος της Επιτροπής

(5 Ιουνίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-341/98 της κας van Dijk(1).

(1) βλέπε σελίδα 10.
ΓΡΑΠΤΗ ΕΡΩΤΗΣΗ E-0349/98

υποβολή: Amedeo Amadeo (NI) προς την Επιτροπή

(17 Φεβρουαρίου 1998)

Θέμα: Περιβαλλοντικοί φόροι

Αναφορικά με την ανακοίνωση της Επιτροπής "περιβαλλοντικοί φόροι και επιβαρύνσεις στην ενιαία αγορά" (COM(97)9 τελ.).

Zητείται να καθορίζονται η περιβαλλοντική φορολογική εισφορά σε επίπεδο τέτοιο που να μη συνεπάγονται αυξήσεις της φορολογικής συνολικής πίεσης σε κανένα κράτος μέλος και να λαμβάνονται υπόψη οι πιθανές επιπτώσεις στην ανταγωνιστικότητα της κοινοτικής οικονομίας και την ικανότητά της να δημιουργήσει θέσεις εργασίας.

Απάντηση της καςBjerregaard εξ ονόματος της Επιτροπής

(8 Απριλίου 1998)

Κύριος στόχος της ανακοίνωσης είναι να αποσαφηνιστεί το κοινοτικό νομικό πλαίσιο που διέπει την χρήση των περιβαλλοντικών φόρων ή επιβαρύνσεων από τα κράτη μέλη στο πλαίσιο της ενιαίας αγοράς. Η ανακοίνωση δεν περιλαμβάνει ως εκ τούτου καμία πρόταση για την επιβολή νέων περιβαλλοντικών φόρων είτε στο επίπεδο της Κοινότητας, είτε στο επίπεδο ενός κράτους μέλους.

Τα κράτη μέλη είναι απολύτως ελεύθερα να χρησιμοποιήσουν οποιαδήποτε μορφή περιβαλλοντικών φόρων ή επιβαρύνσεων και να καθορίσουν οποιοδήποτε ύψος γι' αυτά, υπό την προϋπόθεση ότι θα σεβαστούν το ισχύον κοινοτικό νομικό πλαίσιο. Κατά την εφαρμογή των νέων περιβαλλοντικών φόρων ή επιβαρύνσεων, τα κράτη μέλη λαμβάνουν κανονικά υπόψη τους τις ανταγωνιστικές πτυχές.

Εάν τα κράτη μέλη το επιθυμούν, έχουν την δυνατότητα να χρησιμοποιήσουν τα έσοδα από τους περιβαλλοντικούς φόρους για να μειώσουν το ύψος των άλλων φόρων, όπως οι φόροι που επιβαρύνουν την εργασία. Η Επιτροπή έχει συστήσει την εφαρμογή της προσέγγισης αυτή, της αποκαλούμενης πράσινης φορολογικής μεταρρύθμισης, σε άλλα έγγραφά της, όπως το Λευκό Βιβλίο για την ανάπτυξη, την ανταγωνιστικότητα και την απασχόληση(1) καθώς και στην πρότασή της για την φορολογία των ενεργειακών προϊόντων(2).

(1) COM(93) 700 τελικό.

(2) EE C 139, της 6.4.1997.
ΓΡΑΠΤΗ ΕΡΩΤΗΣΗ E-0970/98

υποβολή: Robin Teverson (ELDR) προς την Επιτροπή

(30 Μαρτίου 1998)

Θέμα: Καθυστερήσεις στις πληρωμές του ΕΚΤ για το 1996

Μπορεί η Επιτροπή να βεβαιώσει ότι λαμβάνει μέτρα για να επισπευθεί η καταβολή των εκκρεμούντων προς εκκαθάριση κονδυλίων του ΕΚΤ για το 1996; Ορισμένοι υπεύθυνοι προγραμμάτων στην εκλογική μου περιφέρεια περιμένουν ακόμη, από το Δεκέμβριο του 1996, να τους καταβληθεί η τελευταία δόση των ποσών που δικαιούνται βάσει του ΕΚΤ για το 1996, που σημαίνει καθυστέρηση 15 μηνών.

Απάντηση του κ.Flynn Εξ ονόματος της Επιτροπής

(8 Μαΐου 1998)

Η Επιτροπή με ευχαρίστηση επιβεβαιώνει ότι προέβη σε όλες τις αναγκαίες ενέργειες για να επιταχύνει τις τελικές πληρωμές σχετικά με τις εκκρεμούσες αιτήσεις του Ευρωπαϊκού Κοινωνικού Ταμείου για το 1996. Επιπλέον η Επιτροπή καλωσορίζει την πρόσφατη δήλωση από τον υπουργό Απασχόλησης, Εργασιακής Αναβάθμισης και Ίσων Ευκαιριών, όπου αναγγέλλεται η απόφαση να προχρηματοδοτηθούν οι εισπράξεις από την Επιτροπή. Οι νέες διευθετήσεις θα εφαρμοστούν σε όλες τις έγκυρες αιτήσεις από το πρόγραμμα του 1997 στη δεύτερη πληρωμή για το πρόγραμμα του 1999.
ΓΡΑΠΤΗ ΕΡΩΤΗΣΗ E-1884/98

υποβολή: José García-Margallo y Marfil (PPE) προς την Επιτροπή

(16 Iουνίου 1998)

Θέμα: MME

Η έκθεση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με το συντονισμό των δραστηριοτήτων υπέρ των μικρομεσαίων επιχειρήσεων (ΜΜΕ) και της βιοτεχνίας (COM(97)610 τελικό), στη σελίδα 31 αναφέρει ότι το 1997 πραγματοποιήθηκε αναδιάρθρωση της λειτουργίας της Επιροπής Εμπορίου και Διανομής (ΕΕΔ). Σήμερα υπάρχει επίσης μια κοινοβουλευτική ομάδα για το εμπόριο και τη διανομή.

Θα μπορούσε η Επιτροπή να μας ενημερώσει σχετικά με την προειρημένη αναδιάρθρωση, δηλαδή ποιες είναι οι κυριότερες αλλαγές που έχουν επέλθει;

Απάντηση του κ.Παπουτσή εξ ονόματος της Επιτροπής

(17 Ιουλίου 1998)

Η Επιτροπή Εμπορίου και Διανομής (CCD),που συστάθηκε με την απόφαση 81/428/ΕΟΚ της Επιτροπής της 20 ής Μαΐου 1981(1), είναι ένα συμβουλευτικό όργανο που αποτελείται από επιχειρηματικά στελέχη και αναφέρεται στην Επιτροπή. Με στόχο τη βελτίωση της αποτελεσματικότητας της επιτροπής, έχουν ληφθεί ορισμένα μέτρα που μεταβάλλουν τον τρόπο λειτουργίας της.

Η συμμετοχή στις συνόδους της ολομέλειας περιορίζεται πλέον στα πλήρη μέλη της Επιτροπής Εμπορίου και Διανομής, ώστε να επιτυγχάνεται ένας πιο ουσιαστικός επιχειρηματικός διάλογος. Με στόχο την επίτευξη αμεσότερης επαφής των επαγγελματικών οργανώσεων του εμπορικού τομέα, οργανώνεται στο εξής μια ετήσια διάσκεψη της Επιτροπής Εμπορίου και Διανομής ανεξάρτητα από τη σύνοδο της ολομέλειας της τελευταίας. Στη διάσκεψη συμμετέχει το αρμόδιο για τον τομέα μέλος της Επιτροπής, καθώς και οι εκπρόσωποι άλλων ευρωπαϊκών θεσμικών οργάνων συμπεριλαμβανομένου του Κοινοβουλίου.

Τα μέλη των ομάδων εργασίας της Επιτροπής Εμπορίου και Διανομής επιλέγονται πλέον περισσότερο με βάση τις γενικές γνώσεις τους στα εξεταζόμενα ζητήματα και όχι μόνο βάσει του ενδιαφέροντός τους για το συγκεκριμένο υπό συζήτηση θέμα. Το γεγονός αυτό, καθώς και το ότι οι συναντήσεις των ομάδων εργασίας διεξάγονται στο εξής με μικρότερη σύνθεση, έχει αυξήσει την αποτελεσματικότητα της Επιτροπής Εμπορίου και Διανομής. Οι γνώμες της Επιτροπής Εμπορίου και Διανομής προετοιμάζονται και ψηφίζονται ταχύτερα, μέσω γραπτής διαδικασίας. Ανακοινώνονται τόσο στην Επιτροπή όσο και στους γενικούς διευθυντές εμπορίου των κρατών μελών, καθώς και σε κυβερνητικούς εμπειρογνώμονες. Προβλέπεται μια ευρύτερη διάδοση των εγγράφων της Επιτροπής Εμπορίου και Διανομής, συμπεριλαμβανομένης και της χρήσης του Internet.

H ροή πληροφοριών μεταξύ της Επιτροπής και των μελών της Επιτροπής Εμπορίου και Διανομής βελτιώθηκε με τη χρήση του ηλεκτρονικού ταχυδρομείου. Το γεγονός αυτό συμβάλλει επίσης στη βελτίωση της επικοινωνίας μεταξύ των μελών της Επιτροπής Εμπορίου και Διανομής και των σχετικών επαγγελματικών οργανώσεων, καθώς και των μελών τους.

(1) EE L 165, της 23.6.1981.
ΓΡΑΠΤΗ ΕΡΩΤΗΣΗ E-1094/98

υποβολή: Claudio Azzolini (PPE) και Antonio Tajani (PPE) προς την Επιτροπή

(7 Απριλίου 1998)

Θέμα: Παραβίαση του προοιμίου και του άρθρου ΣΤ της Συνθήκης για την ίδρυση της Ευρωπαïκής Ένωσης (Προοίμιο και άρθρο 6 - Συνθήκη του Άμστερνταμ)

Πριν λίγους μήνες η RAI S.p.A., κρατική ιταλική υπηρεσία ραδιοφωνίας και τηλεόρασης, έλαβε το πειθαρχικό μέτρο της "γραπτής επίπληξης" εναντίον του κ. Ermanno Corsi, Αρχισυντάκτη της RAI Νεαπόλεως και Προέδρου της Ένωσης Συντακτών Καμπανίας. Με το μέτρο αυτό, το οποίο τόσο από τυπική άποψη όσο και από άποψη περιεχομένου υποδηλώνει κακοβουλία, επιδιώκεται να τιμωρηθεί ο κ. Corsi για την περιστασιακή και άνευ αμοιβής αρθρογραφία του στην πρώτη σελίδα της ημερήσιας εφημερίδας "Roma" στη στήλη που φέρει τον τίτλο"Opinioni" και όπου φιλοξενούνται η αντιπαραβολή ιδεών και η ελεύθερη έκφραση απόψεων. Είναι προφανές ότι στη RAI μπερδεύτηκε η παροχή επαγγελματικών υπηρεσιών, για την οποία απαιτείται η εκ των προτέρων άδεια της επιχείρησης, με την ελευθερία γνώμης, η οποία προστατεύεται ρητώςκαι πλήρως από το άρθρο 21 του ιταλικού Συντάγματος και δεν υπόκειται σε λογοκρισία, άδειες ή ελέγχους. Σε τίποτα, ωστόσο, δεν ωφέλησε ούτε το ότι υποστηρίχθηκε βάσει στοιχείων πως η αρθρογραφία με τον τίτλο "opinioni", που αφορούσε πάντα προβλήματα του ιταλικού νότου, δεν συνιστά παροχή επαγγελματικών υπηρεσιών ούτε και η προσκόμιση δήλωσης του Διευθυντού Σύνταξης και του Εκδότη της "Roma" με την οποία βεβαιώνεται ότι ο κ. Corsi δεν έλαβε αμοιβή για τα άρθρα του.

1. Μπορεί η Επιτροπή να μας πει εάν η RAI, κρατική ιταλική Ραδιοφωνία και Τηλεόραση, περιορίζοντας την ελευθερία γνώμης και έκφρασης, παραβιάζει τις απανταχού της Ευρωπαϊκής Ένωσης αναγνωριζόμενες δικαιϊκές αρχές που αποτελούν τη βάση της νομοθεσίας των κρατών μελών και της Συνθήκης της Ευρωπαϊκής Ένωσης;

2. Μπορεί η Επιτροπή να μεσολαβήσει στην ιταλική κυβέρνηση και την αρμόδια ιταλική κοινοβουλευτική επιτροπή που είναι επιφορτισμένη με την εποπτεία της RAI, προκειμένου να λάβουν τα αναγκαία μέτρα που θα εμποδίσουν τη φαλκίδευση ενός δικαιώματος που αναγνωρίζεται από το ίδιο το ιταλικό Σύνταγμα και από τα θεμελιώδη δικαιώματα επί των οποίων εδράζεται η Ευρωπαϊκή Ένωση και να ζητήσει την ανάκληση του αδίκως επιβληθέντος πειθαρχικού μέτρου;

Απάντηση του κ.Oreja εξ ονόματος της Επιτροπής

(20 Ιουλίου 1998)

Το άρθρο ΣΤ σημείο 2 της συνθήκης για την Ευρωπαϊκή Ένωση επιβάλλει μια υποχρέωση σχετικά με τις πράξεις και τις πολιτικές των ευρωπαϊκών οργάνων, χωρίς όμως να χορηγεί στην Ένωση ή στην Κοινότητα άμεση γενική αρμοδιότητα στο συγκεκριμένο τομέα (γνωμοδότηση αριθ. 2/94 του Δικαστηρίου). Η Επιτροπή θεωρεί συνεπώς ότι το νομικό πλαίσιο δεν επιτρέπει να δοθεί συνέχεια στα αιτήματα των Αξιότιμων Μελών του Κοινοβουλίου.
ΓΡΑΠΤΗ ΕΡΩΤΗΣΗ E-1392/98

υποβολή: Richard Howitt (PSE) προς την Επιτροπή

(7 Μαΐου 1998)

Θέμα: Δράσεις για τα άτομα με ειδικές ανάγκες (πρότυπο πρόγραμμα)

Μπορεί η Επιτροπή να επιβεβαιώσει το προτιθέμενο χρονοδιάγραμμά της για την εκτέλεση αυτού του κονδυλίου για το 1998, συμπεριλαμβανομένου του θέματος των κατευθυντηρίων γραμμών, της προθεσμίας για την παραλαβή αιτήσεων, της πιθανής ημερομηνίας για την έκδοση αποφάσεων, καθώς και της καταβολής των πρώτων ποσών;

Πώς συγκρίνεται το χρονοδιάγραμμα αυτό έναντι του χρονοδιαγράμματος του 1997, όσον αφορά τις ίδιες δράσεις;

Μπορεί η Επιτροπή να επιβεβαιώσει εάν προτίθεται να συνεχίσει ένα ακόμη έτος πρότυπων δράσεων για τα άτομα με ειδικές ανάγκες το 1999; εάν όχι, για ποιό λόγο;

Απάντηση του κ.Flynn εξ ονόματος της Επιτροπής

(5 Ιουνίου 1998)

Η Επιτροπή εφιστά την προσοχή του κ. βουλευτή στο γεγονός ότι έχουν δημοσιευτεί στην Επίσημη Εφημερίδα δύο προσκλήσεις για υποβολή προτάσεων με θέμα "Υποστήριξη των ενεργειών ανταλλαγών και πληροφόρησης για ίσες ευκαιρίες για τα άτομα με ειδικές ανάγκες" και "Υποστήριξη του συντονισμού μη κυβερνητικών φορέων που εκπροσωπούν άτομα με ειδικές ανάγκες"(1).

Για να συνοψίσουμε, οι υποψηφιότητες για την πρώτη πρόσκληση πρέπει να σταλούν ως τις 12 Ιουνίου 1998 το αργότερο. Η τελική επιλογή των υποψηφιοτήτων έχει οριστεί για τις 24 Ιουλίου 1998. Οι ενέργειες που θα είναι επιλέξιμες για συγχρηματοδότηση από την Κοινότητα είναι μόνον εκείνες που θα ξεκινήσουν την 1 η Οκτωβρίου 1998 το νωρίτερο και πριν από την 31η Δεκεμβρίου 1998 το αργότερο. Όσον αφορά τη δεύτερη πρόσκληση, οι αιτήσεις που καλύπτουν τον ετήσιο επιχειρησιακό προϋπολογισμό ενός μη κυβερνητικού φορέα από 1ης Απριλίου 1998 πρέπει να υποβληθούν το αργότερο ως τις 29 Μαΐου 1998, εφόσον η Επιτροπή θα πάρει την τελική της απόφαση στις 26 Ιουνίου 1998. Οι ημερομηνίες αυτές αντιστοιχούν σε γενικές γραμμές στις ημερομηνίες που είχαν αποφασιστεί για τις προσκλήσεις υποβολής προτάσεων το 1997.

Οι πρώτες πληρωμές μπορούν να πραγματοποιηθούν μόνο μετά την υπογραφή των συμβολαίων.

Στο προσχέδιό της του προϋπολογισμού της για το 1999 η Επιτροπή πρότεινε την εγγραφή πιστώσεων για την υποστήριξη του συντονισμού ευρωπαϊκών μη κυβερνητικών φορέων που εκπροσωπούν άτομα με ειδικές ανάγκες καθώς και καινοτόμων δράσεων με στόχο την ευαισθητοποίηση της κοινής γνώμης για τα δικαιώματα των ατόμων με ειδικές ανάγκες.

(1) EE C 103 της 4.4.1998.
ΓΡΑΠΤΗ ΕΡΩΤΗΣΗ E-1496/98

υποβολή: Richard Corbett (PSE) προς την Επιτροπή

(13 Μαΐου 1998)

Θέμα: Διακρίσεις λόγω σεξουαλικού προσανατολισμού

Σε συνέχεια της απόφασης του Δικαστηρίου των Ευρωπαϊκών Κοινοτήτων στην υπόθεση Grant κατά South West Trains (υπόθεση C-249/96), σκοπεύει η Επιτροπή να προτείνει νομοθεσία που θα απαγορεύει, με την έναρξη ισχύος της Συνθήκης του Άμστερνταμ, τις διακρίσεις με βάση το σεξουαλικό προσανατολισμό;

Απάντηση του κ.Flynn εξ ονόματος της Επιτροπής

(12 Ιουνίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-756/98 του κ. Ojala(1).

(1) βλέπε σελίδα 40.
ΓΡΑΠΤΗ ΕΡΩΤΗΣΗ E-1296/98

υποβολή: Caroline Jackson (PPE) προς την Επιτροπή

(29 Απριλίου 1998)

Θέμα: Κατώτερο τμήμα του ΦΠΑ για τις επισκευές στις εκκλησίες και στους χώρους θρησκευτικής λατρείας

Θα ήθελε η Επιτροπή να επιβεβαιώσει το γεγονός ότι η κυβέρνηση του Ηνωμένου Βασιλείου θα μπορούσε, εάν το επιθυμούσε, να επιτρέψει ώστε οι επισκευές που γίνονται στις εκκλησίες και σε χώρους θρησκευτικής λατρείας να υπάγονται στο κατώτερο τμήμα του ΦΠΑ;

Απάντηση του κ.Monti εξ ονόματος της Επιτροπής

(3 Ιουνίου 1998)

Σύμφωνα με την ισχύουσα κοινοτική νομοθεσία ΦΠΑ, τα κράτη μέλη δεν μπορούν να εφαρμόζουν μειωμένο συντελεστή ΦΠΑ για την επισκευή, ανακαίνιση και συντήρηση εκκλησιών και χώρων θρησκευτικής λατρείας.
ΓΡΑΠΤΗ ΕΡΩΤΗΣΗ αρ θ. 237/98 του Maria ESTEVAN BOLEA προς την Επ τροπή. Βιοποικιλία



Επίσημη Εφημερίδα αριθ. C 386 της 11/12/1998 σ. 0006



ΓΡΑΠΤΗ ΕΡΩΤΗΣΗ E-0237/98 υποβολή: María Estevan Bolea (PPE) προς την Επιτροπή (13 Φεβρουαρίου 1998) Θέμα: Βιοποικιλία Ασχολείται η Επιτροπή με τη διάγνωση της παρούσας κατάστασης σχετικά με τη διατήρηση της βιολογικής ποικιλίας προκειμένου να προσανατολίσει τις αλλαγές στις διαδικασίες που την επηρεάζουν αρνητικά; Τα μελλοντικά σχέδια δράσης και μέτρα που ενδεχομένως περιέχει η Κοινοτική Στρατηγική θα συνδέονται με μία διάγνωση της παρούσας κατάστασης και με την ανάγκη να επέλθουν αλλαγές;
ΓΡΑΠΤΗ ΕΡΩΤΗΣΗ E-1002/98

υποβολή: Gianni Tamino (V) προς την Επιτροπή

(2 Απριλίου 1998)

Θέμα: Μη τήρηση των κοινοτικών κανονισμών όσον αφορά το διαγωνισμό για την κατασκευή της οδού "Cispadana"

Μετά την απάντηση της Επιτρόπου κ. Bjerregaard στην ερώτησή μου (E-3972/97(1) σχετικά με την κατασκευή της οδού "Cispadana", θα επιθυμούσα να αναφέρω ότι στις 27 Φεβρουαρίου 1998 ολοκληρώθηκε η φάση της παράδοσης των φακέλων εκ μέρους των συμμετεχόντων στον εν λόγω διαγωνισμό χωρίς ουδεμία προσαρμογή του τελευταίου στους κανόνες της οδηγίας 93/37/ΕΟΚ(2) εκ μέρους των αρμοδίων ιταλικών αρχών (Υπουργείο Δημοσίων Έργων και ANAS).

Έλαβε η Επιτροπή τις ζητηθείσες από τις ιταλικές αρχές πληροφορίες και ποιά είναι τα συμπεράσματά της;

Θεωρεί ότι, μετά τις τελευταίες εξελίξεις, συντρέχουν λόγοι κίνησης μιας διαδικασίας παραβίασης έναντι της Ιταλίας, βάσει τουάρθρου 169 της Συνθήκης;

Απάντηση του κ.Monti εξ ονόματος της Επιτροπής

(5 Ιουνίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,

(1) EE C 196, 22.6.1998, 44.

(2) EE L 199 της 9.8.1993, σελ. 54.
ΓΡΑΠΤΗ ΕΡΩΤΗΣΗ E-0369/98

υποβολή: Nuala Ahern (V) προς την Επιτροπή

(24 Φεβρουαρίου 1998)

Θέμα: Έκθεση της Συμβουλευτικής Επιτροπής για τη Διαχείριση των Ραδιενεργών Αποβλήτων της Βρετανικής Κυβέρνησης

Έχουν αξιολογήσει οι αρμόδιες για θέματα ενέργειας, περιβάλλοντος και μεταφορών υπηρεσίες της Επιτροπής τις προτάσεις που διατυπώνει στην έκθεσή της, του Σεπτεμβρίου 1997, η Συμβουλευτική Επιτροπή για τη Διαχείριση των Ραδιενεργών Αποβλήτων (RWMAC) της Βρετανικής Κυβέρνησης για με τις εισαγωγές και εξαγωγές ραδιενεργών αποβλήτων από το Ηνωμένο Βασίλειο; Προτίθεται να προβεί η Επιτροπή σε δήλωση εν σχέσει με τη συμπεριληφθείσα στην έκθεση της RWMAC ερμηνεία της οδηγίας 92/3/Ευρατόμ (1) σχετικά με την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα αναφορικά με την εφαρμογή της στο Ηνωμένο Βασίλειο;

Απάντηση της καςBjerregaard εξ ονόματος της Επιτροπής

(16 Μαρτίου 1998)

Η οδηγία 92/3/Ευρατόμ για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα τέθηκε σε εφαρμογή στο Ηνωμένο Βασίλειο με την έκδοση του Statutory Instrument 1993 No 3031 Atomic Energy and Radioactive Substances, the Transfrontier Shipments of Radioactive Waste Regulations 1993, με ημερομηνία δημοσίευσης 2 Δεκεμβρίου 1993.

Η Επιτροπή δεν διαθέτει την έκθεση που συνέταξε η συμβουλευτική επιτροπή για την διαχείριση των ραδιενεργών αποβλήτων (RWMAC) σχετικά με τις εισαγωγές και εξαγωγές ραδιενεργών αποβλήτων με συμμετοχή του Ηνωμένου Βασιλείου, που φέρει την ημερομηνία Σεπτέμβριο του 1997. Η Επιτροπή θα ολοκληρώσει την απάντησή της, μόλις λάβει και μελετήσει την εν λόγω έκθεση.

(1) ΕΕ L 35 της 12.02.1992, σελ. 24
ΓΡΑΠΤΗ ΕΡΩΤΗΣΗ E-0649/98

υποβολή: Daniela Raschhofer (NI) προς την Επιτροπή

(10 Μαρτίου 1998)

Θέμα: Φόρος επί της κατανάλωσης ποτών

Το Διοικητικό Δικαστήριο της Αυστρίας δήλωσε ότι πιθανώς δεν συμβιβάζεται με τη νομοθεσία της ΕΕ ο φόρος που επιβάλλεται στην Αυστρία σε όλα τα οινοπνευματώδη ποτά και αυτά που περιέχουν οινόπνευμα.

1. Σε πόσα και ποια κράτη μέλη επιβάλλονται τέτοιοι φόροι κατανάλωσης;

2. Πρόκειται για παραβίαση της κοινοτικής οδηγίας που αφορά τους ειδικούς φόρους κατανάλωσης;

3. Αποτελούν οι φόροι επί της κατανάλωσης ποτών μια απαγορευμένη μορφή φόρου κύκλου εργασιών;

4. Αποτελεί η είσπραξη του φόρου επί των ποτών πλεονέκτημα για την απευθείας πώληση από τον παραγωγό, ο οποίος δεν υπόκειται στο φόρο αυτό;

5. Εάν αποδειχθεί ότι πρόκειται για παραβίαση των διατάξεων της Συνθήκης, για πότε αναμένεται η απόφαση της Επιτροπής να κινήσει τη διαδικασία για παράβαση κατά της Αυστρίας;

Απάντηση του κ.Monti εξ ονόματος της Επιτροπής

(27 Απριλίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1328/98

υποβολή: Graham Mather (PPE) προς την Επιτροπή

(29 Απριλίου 1998)

Θέμα: Yποχρεωτικός μειοδοτικός διαγωνισμός: η περίπτωση του Περιφερειακού Συμβουλίου του Oldham (ΗΒ)

Είναι ενήμερη η Επιτροπή για την πρόσφατη περίπτωση στο ΗΒ, που αφορά τη σύμβαση συντήρησης κτηρίων που ανετέθη από το Περιφερειακό Συμβούλιο του Oldham στον δικό του Οργανισμό Αμέσων Υπηρεσίων χωρίς να προηγηθεί η απαιτούμενη διαδικασία για μειοδοτικό διαγωνισμό; Η περίπτωση αυτή υπόκειτο στην έκδοση σχετικής ανακοίνωσης, τον Αύγουστο 1995, δυνάμει του Τμήματος 14 του Νόμου Τοπικής Αυτοδιοίκησης 1988 σχετικά με τους υποχρεωτικούς μειοδοτικούς διαγωνισμούς, η οποία εν συνεχεία ακυρώθηκε (στις αρχές του 1998) από τη νέα κυβέρνηση του ΗΒ.

Η Ένωση Αναδόχων Δημοσίων Έργων στο ΗΒ υποστήριξε ότι στην περίπτωση αυτή υπήρξε παραβίαση της Οδηγίας περί Υπηρεσιών και Δημοσίων Έργων. Τι γνώμη έχει για το θέμα αυτό η Επιτροπή;

Απάντηση του κ.Monti εξ ονόματος της Επιτροπής

(2 Ιουνίου 1998)

Η Επιτροπή δεν γνωρίζει την πρόσφατη περίπτωση στο Ηνωμένο Βασίλειο, η οποία αφορά μία σύμβαση συντήρησης κτιρίου στο Oldham, και στην οποία αναφέρεται το Αξιότιμο Μέλος του Κοινοβουλίου. Για τον λόγο αυτό το Αξιότιμο Μέλος παρακαλείται να προσκομίσει στην Επιτροπή οποιαδήποτε συγκεκριμένη πληροφορία διαθέτει επί του θέματος, προκειμένου αυτή να ενεργήσει καταλλήλως.